Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Балканска истражувачка репортерска мрежа (БИРН) од Скопје, поднесена против ЕСМ – А.Д. Електрани на Северна Македонија, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 12.09.2022 година, го донесе следното

**Р Е Ш Е Н И Е**

1. Жалбата изјавена од Балканска истражувачка репортерска мрежа (БИРН) од Скопје, поднесена против ЕСМ – А.Д. Електрани на Северна Македонија, заведена во Агенцијата под бр.08-241 на 01.09.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Балканска истражувачка репортерска мрежа (БИРН), од Скопје до Агенцијата за заштита на правото на слободен пристап до информациите од јавен карактер поднесе Жалба против ЕСМ – А.Д. Електрани на Северна Македонија, заведена во архивата на Агенцијата под број 08- 242 на 01.09.2022 година.

Како што се наведува во Жалбата, Балканска истражувачка репортерска мрежа (БИРН), од Скопје на 11.08.2022 година поднелa Барање за пристап до информации од јавен карактер до А.Д. Електрани на Северна Македонија, заведено во ЕСМ – А.А Електрани на Северна Македонија на 11.08.2022 под бр.224/ 22-1, со кое побарала да и бидат доставени следните информации:

„- Тендерска документација за ЈАВЕН ПОВИК Бр. 01-17/ 2022 –отворен систем за набавка на јаглен

- Договор за увоз на јаглен со компанијата High Towers од Албанија

- Договор за увоз на јаглен со компанијата Куантум Солушнс од Скопје

- Договор за увоз на јаглен со компанијата Енергија Икс од Скопје“.

На 01.09.2022 година, Барателот на информации до Агенцијата достави Жалба бр. 08-241 во која наведува дека „Не добивме одговор од Акционерското друштво Електрани на Северна Македонија... “.

Агенцијата со електронски допис од 01.09.2022 година ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**